**САОПШТЕЊЕ ЗА ЈАВНОСТ О ТОКУ ПРИВАТИЗАЦИЈЕ СУБЈЕКТА ПРИВАТИЗАЦИЈЕ**

**ХИП ПЕТРОХЕМИЈА АД ПАНЧЕВО (у даљем тексту: Друштво)**

Закључком Владе Републике Србије од 31. августа 2021. године, одређено је да се поступак приватизације Друштва спроводи моделом стратешког партнерства путем новчане докапитализације Друштва у износу од 150.000.000,00 евра у наредних пет година, методом јавног прикупљања понуда, уз право стратешког инвеститора да на тај начин стекне највише 90% капитала Друштва. Обавеза стратешког инвеститора је да у периоду од 6 година изгради постројење за производњу полипропилена капацитета од минимум 140.000 тона годишње. Истим Закључком, утврђени су квалификациони услови, битни елементи уговора о стратешком партнерству, критеријуми за рангирање понуда и образована је Комисија за спровођење модела стратешког партнерства.

Дана 9. септембра 2021. године, Министарство привреде је објавило Јавни позив за избор стратешког инвеститора у дневном листу Српски телеграф и на интернет презентацији Министарства.

Захтев за откуп Приватизационе документације поднело је једно правно лице које је уплатило накнаду за откуп Приватизационе документације, потписало Уговор о чувању поверљивих података и преузело Приватизациону документацију и то: НИС АД Нови Сад.

Крајњи рок за подношење пријава био је 11. октобар 2021. године до 12.00 часова по локалном времену у Републици Србији. У предвиђеном року за доставу пријаве, поднета је једна пријава понуђача НИС АД Нови Сад.

Комисија за спровођење модела стратешког партнерства прегледала је достављену документацију и оценила понуду јединог учесника у поступку. На основу извештаја Комисије, Влада Републике Србије 14. октобра 2021. године усвојила је предметни извештај и донела одлука да са јединим учесником НИС а.д. Нови Сад,  који се проглашава за изабраног понуђача, отпочну преговори ради закључења уговора о стратешком партнерству.

Преговори са изабраним понуђачем трајали су у периоду од 19. октобра до 15. новембра 2021. године. По окончању преговора, Комисија је доставила извештај о току преговора, као и нацрт Уговора о стратешком партнерству Влади на одлучивање.

Закључком Владе од 18. новембра 2021. године, Влада је прихватила извештај Комисије, утврдила текст Уговора о стратешком партнерству и овластила министра привреде, да у име Владе као заступника Републике Србије, потпише предметни уговор.

Уговор о стратешком партнерству између Републике Србије, стратешког инвеститора НИС АД Нови Сад и субјекта приватизације ХИП Петрохемија АД Панчево, потписан је 24. децембра 2021. године.